RO Jurnalul Oficial al Uniunii Europene L 144/17

DECIZIA DE PUNERE ÎN APLICARE (UE) 2015/887 A COMISIEI

din 9 iunie 2015

privind recunoașterea schemei „Scottish Quality Farm Assured Combinable Crops Limited” în vederea stabilirii conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului și de abrogare a Deciziei de punere în aplicare 2012/427/UE a Comisiei

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (1), în special articolul 7c alineatul (6),

având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (2), în special articolul 18 alineatul (6),

după consultarea Comitetului privind durabilitatea biocarburanților și a biolichidelor,

întrucât:

(1) Directivele 98/70/CE și 2009/28/CE stabilesc criterii de durabilitate pentru biocarburanți. Dispozițiile din articolele 7b, 7c și din anexa IV la Directiva 98/70/CE sunt similare cu dispozițiile din articolele 17, 18 și din anexa V la Directiva 2009/28/CE.

(2) Atunci când biocarburanții și biolichidele sunt avute în vedere în sensurile menționate la articolul 17 alineatul (1) literele (a), (b) și (c) din Directiva 2009/28/CE, statele membre ar trebui să solicite operatorilor economici să demonstreze că biocarburanții și biolichidele respectă criteriile de durabilitate stabilite la articolul 17 alineatele (2)-(5) din Directiva 2009/28/CE.

(3) Comisia poate hotărî că o schemă voluntară națională sau internațională demonstrează conformitatea transporturilor de biocarburanți cu criteriile de durabilitate stabilite la articolul 17 alineatele (3)-(5) din Directiva 2009/28/CE sau că o schemă voluntară națională sau internațională de cuantificare a reducerii emisiilor de gaze cu efect de seră conține date exacte în sensul articolului 17 alineatul (2) din respectiva directivă.

(4) Atunci când un operator economic prezintă dovezi sau date obținute în conformitate cu o schemă voluntară care a fost recunoscută de Comisie, în măsura prevăzută în decizia de recunoaștere, un stat membru nu ar trebui să solicite furnizorului dovezi suplimentare ale conformității cu criteriile de durabilitate.

(5) Schema „Scottish Quality Farm Assured Combinable Crops Limited” a fost recunoscută prin Decizia de punere în aplicare 2012/427/UE a Comisiei (3) pentru o listă specificată de culturi. La 30 iunie 2014, această schemă a prezentat Comisiei o cerere de recunoaștere pentru o listă extinsă de culturi. Schema actualizată acoperă toate cerealele și semințele oleaginoase produse în nordul Marii Britanii, până la primul lor punct de livrare. Schema recunoscută ar trebui să fie pusă la dispoziția publicului prin intermediul platformei de transparență înființate în temeiul Directivei 2009/28/CE.

(6) În urma evaluării schemei „Scottish Quality Farm Assured Combinable Crops Limited”, s-a constatat că aceasta respectă în mod adecvat criteriile de durabilitate prevăzute la articolul 7b alineatele (3), (4) și (5) din Directiva 98/70/CE și la articolul 17 alineatele (3), (4) și (5) din Directiva 2009/28/CE și că ea aplică acestor culturi o metodologie de echilibrare a masei, până la primul lor punct de livrare, în conformitate cu dispozițiile de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE. Schema oferă date exacte cu privire la două elemente necesare în sensul articolului 7b alineatul (2) din Directiva 98/70/CE și al articolului 17 alineatul (2) din Directiva 2009/28/CE, și anume zona geografică din care provin culturile și emisiile anualizate rezultate din variația cantității de carbon survenită ca urmare a schimbării utilizării terenurilor. Un procent redus de membri ai schemei nu respectă criteriile de durabilitate pentru o parte din terenurile lor. Schema indică starea de conformitate totală sau parțială a terenurilor membrilor săi în baza de date online privind membrii și atestă conformitatea loturilor cu criteriile de durabilitate pe pașaportul „Scottish Quality Crops”.

(7) Cu ocazia evaluării schemei „Scottish Quality Farm Assured Combinable Crops Limited”, s-a constatat că aceasta îndeplinește standarde adecvate de fiabilitate, transparență și audit independent.

(8) Prezenta decizie nu vizează alte elemente suplimentare de durabilitate care fac obiectul schemei „Scottish Quality Farm Assured Combinable Crops Limited”. Aceste elemente suplimentare de durabilitate nu sunt obligatorii pentru a demonstra conformitatea cu cerințele de durabilitate prevăzute de Directivele 98/70/CE și 2009/28/CE.

(9) Prin urmare, Decizia de punere în aplicare 2012/427/UE privind recunoașterea schemei pentru un număr mai limitat de culturi ar trebui să fie abrogată.

(10) Măsurile prevăzute de prezenta decizie sunt în conformitate cu avizul Comitetului privind durabilitatea biocarburanților și biolichidelor,

ADOPTĂ PREZENTA DECIZIE:

Articolul 1

Schema voluntară „Scottish Quality Farm Assured Combinable Crops Limited” (denumită în continuare „schema”), prezentată Comisiei la 30 iunie 2014 în vederea recunoașterii unei liste extinse de culturi, demonstrează, prin intermediul pașaportului „Scottish Quality Crops”, că transporturile de materii prime respectă criteriile de durabilitate stabilite la articolul 17 alineatele (3)-(5) din Directiva 2009/28/CE și la articolul 7b alineatele (3)-(5) din Directiva 98/70/CE.

Schema conține date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE, în măsura în care se referă, pe de o parte, la emisiile anualizate, rezultate din variația cantității de carbon survenită ca urmare a schimbării utilizării terenurilor (e l ), menționate la punctul 1 din partea C a anexei IV la Directiva 98/70/CE și la punctul 1 din partea C a anexei V la Directiva 2009/28/CE, demonstrând că aceste emisii sunt egale cu zero și, pe de altă parte, la zona geografică menționată la punctul 6 din partea C a anexei IV la Directiva 98/70/CE și la punctul 6 din partea C a anexei V la Directiva 2009/28/CE.

În ceea ce privește transporturile în cauză, schema poate fi utilizată până la primul punct de livrare, pentru a demonstra conformitatea cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE.

Articolul 2

Prezenta decizie este valabilă timp de cinci ani de la data intrării în vigoare. Dacă, după adoptarea prezentei decizii, schema suferă modificări de fond care ar putea afecta temeiul prezentei decizii, modificările în cauză sunt notificate Comisiei fără întârziere. Comisia evaluează modificările notificate pentru a stabili dacă schema continuă să respecte în mod corespunzător criteriile de durabilitate care au stat la baza recunoașterii ei.

Dacă se demonstrează, în mod clar, că schema nu a implementat elemente considerate a fi decisive pentru prezenta decizie și dacă apar neconformități structurale grave cu respectivele elemente, Comisia poate abroga prezenta decizie.

Articolul 3

Decizia de punere în aplicare 2012/427/UE se abrogă.

Articolul 4

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

Adoptată la Bruxelles, 9 iunie 2015. Pentru Comisie Președintele Jean-Claude JUNCKER

(1) JO L 350, 28.12.1998, p. 58.

(2) JO L 140, 5.6.2009, p. 16.

(3) Decizia de punere în aplicare 2012/427/UE a Comisiei din 24 iulie 2012 privind recunoașterea schemei „Scottish Quality Farm Assured Combinable Crops Limited” în vederea stabilirii conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului (JO L 198, 25.7.2012, p. 17).